19. schôdza NR SR - 10.deň - A. dopoludnia
Dátum: 2024-09-26
Poslanec: Kišš, Štefan (PS)
Druh vystúpenia: Vystúpenie v rozprave

32. Ďakujem, pán predsedajúci, ja vždy striktne k veci a tentokrát k skrátenému konaniu, ďakujem pekne. Kolegovia, kolegyne, pán predsedajúci, pán minister, vitajte. Ja by som možno si dovolil navrhnúť, že keď máme striktne, máme málo času, pán minister tu nebol včera na výbore, tak by mohol prísť si sem sadnúť a počúvať, aby sme sa mohli porozprávať. A môžem počkať ešte chvíľu. (Ruch v sále. Zaznievanie gongu.) Dobre, tak keďže býva aj v parlamente tuná v poslednej dobe taká tradícia, že sa skracujú rozpravy, tak skúsim naozaj, naozaj byť čo najstručnejší, aby, aby aj rečníci po mne mali priestor rozprávať, ale naozaj by som bol veľmi rád, keby som mohol tieto veci hovoriť ministrovi financií, pretože predkladá materiál za 2,7 mld. eur. Sú... (Prerušenie vystúpenia predsedajúcim.) Žiga, Peter, podpredseda NR SR Prerušujem rokovanie na jednu minútu. Choďte pre pána ministra. Kišš, Štefan, poslanec NR SR Ďakujem. (Krátka pauza do príchodu ministra financií.) Žiga, Peter, podpredseda NR SR Môžte pokračovať, pán poslanec. Kišš, Štefan, poslanec NR SR Pán minister, som vám chcel včera na výbore povedať nejaké veci, tak ak dovolíte, budem takýto nezdvorilý a teda vyžiadal som si, aby ste tu boli. Na úvod chcem povedať, že, a trochu sarkasticky, že som rád, že ste nás aj miestami počúvali. Aj keď to trvalo trochu dlho, ale konečne ste, a nielen vy, ale myslím teraz vládna koalícia, premiér a ostatní, priznali, že máme problém, že potrebujeme konsolidovať a priniesli ste tuná tento balíček. A, bohužiaľ, ale musím povedať, že naše obavy sa naplnili a to, čo ste pripravili, je útok na peňaženky ľudí, vláda ide šetriť a bude šetriť na ľuďoch a na tých, čo tvoria hodnoty, podnikatelia, zamestnanci, živnostníci. A vláda ľuďom nehovorí pravdu, keď hovorí, že to zvýšenie DPH o tri percentuálne body bude znamenať, bude znamenať výrazný rast cien, ktorý zasiahne všetkých, a nepatrne odľahčí peňaženky, odľahčia peňaženky tie zvýhodnené dépeháčky, ale vo výrazne menšej miere ako všetky ostatné nákupy. Každý občan to, čo si nakúpi za rok, priemerná rodina podľa našich prepočtov zaplatí o tisíc eur ročne viac oproti tomu, ako by sme mali, ako by zaplatila pred týmto balíčkom. A budeme to, budeme o tom diskutovať ešte dlhšie aj v rozprave pri prvom a druhom čítaní. Ale tuto chcem povedať jednu zásadnú vec o tom procese, o tom skrátenom legislatívnom konaní. Pán minister, to prečo to takto robíte? Veď jedna sa o úplne základné, základné legislatívy. Zavádzate novú daň z finančných transakcií, od ktorej čakáte 630 mil. eur. A tú legislatívu verejnosť a inštitúcie videli koľko? Týždeň, alebo tri dni, alebo proste, rátame to v dňoch. Opatrenie, od ktorého si vy sľubujete 600 mil. eur. Budeme mať tu ešte debatu, ja tomu neverím, že také niečo dokážete na tomto vyzbierať, ale tam bude toľko prúserov. A už sme tu videli viacero takýchto zákonov, ktoré ste priniesli takto do parlamentu, ani ich nemusím menovať, je to, na to niekedy nemám slov. Ako vôbec môžte byť takto cynickí a takýmto spôsobom to robiť, keď viete, že sa vám to vypáli naspäť. Prinesiete nám tu pozmeňováky v druhom čítaní, budeme sa zase škrabať cez hlavu. Pán poslanec Karas nám ich bude čítať na výbore, ktoré mu donesiete, bude sa tváriť, že sú to jeho pozmeňováky. Proste (reakcia navrhovateľa), dobre, ale však veď príďte ho prečítať, ja sa budem tešiť. Dobre. Ale ja nerozumiem iba, prečo to takto robíte, však toto mi povedzte, akože vysvetlite. To je kľúčová otázka k tomu procesu a teraz s tým súvisiace. Keďže sa jedná o 2,7 mld. eur, tak ak dovolíte, tak sa trochu dotknem toho širšie a pokúsim sa byť veľmi stručný. Tak za prvé, my sme mali spolu stretnutie pred dvoma dňami u pána premiéra, boli tam viacerí predstavitelia koalície, teda strany SMER, my, KDH a sme sa rozprávali o týchto veciach a bavili sme sa najmä o našich, teda čo sa týka našej prípravy, najmä o takých šiestich bodoch. A rád by som ich tuto nejakým spôsobom predstavil, pretože sú úplne zásadné. Vzhľadom na proces, ešte potom pôjdeme hlbšie do obsahu v prvom a druhom čítaní. Ale procesne. Tak povedzte konečne ľuďom, že aká je tá finálna podoba konsolidácie, pretože predstavili ste to na tlačovke, ja som veľmi pozorne povedal, aj tam ste mali medzi sebou niektoré rozporuplné tvrdenia, vy, pán Taraba a tak ďalej. Ale aká je teda tá finálna podoba? Môžte nám, odvážna otázka, garantovať, že neprinesiete ďalšie pozmeňováky, ktoré zase budeme mať nejakú inú zvýhodnenú dépeháčku alebo nejakú ďalšiu dépeháčku, alebo neviem, nejakú inú daň ešte vymyslíte. Jednoducho ako si to majú zobrať ľudia, ako si to majú zobrať podnikatelia, ktorí sa na to potrebujú nejakým spôsobom pripraviť? Veď to nie je sranda pri takýchto zásadných finančných veciach vo veľkých aj malých firmách, aby sa dozvedeli o takýchto rozhodnutiach zo dňa na deň a bez akejkoľvek verejnej diskusie. Za druhé, vláda nešetrí na sebe, šetrí na ľuďoch, zoberie všetkým, teda priemernej domácnosti trojčlennej tisíc eur ročne a zoberie im tie peniaze najmä kvôli zvýšenej dépeháčke o tri percentuálne body. A to je veľmi zlý spôsob, ako ste sa rozhodli znižovať deficit, nie ozdravovať verejné financie, ako správne poznamenal pred chvíľou kolega Viskupič. Vy znižujete deficit, neozdravujete verejné financie, pretože len to vytiahnete z vačkov ľudí, ale dopad na ekonomiku je pomerne zásadný a bude znamenať ďalšiu stagnáciu životnej úrovne a ekonomického rastu. Preto vás vyzývame, aby ste šetrili v prvom rade na sebe. Dajte pokyn všetkým ministrom a ministerkám, aby našli úspory na sebe, na svojich rezortoch, priniesli 20 % na celej prevádzke a začnite od sebe. Začnite od svojich platov, renty pre najmladšieho dôchodcu, ktorý ste si tuná schválili. S týmito vecami ste sa poponáhľali, to ste prijali veľmi rýchlo a potom pod tlakom inštitúcií, opozície a finančných trhoch, po koľko, 10 mesiacoch vládnutia nám tu prinášate konsolidačný balíček. Takže začnite sebou, sebou, sebou, pokračujte svojimi rezortmi, svojou prevádzkou a takisto všetkými ďalšími verejnými výdavkami, kde je teda veľa neefektivity a dajú sa nájsť peniaze. A tvrdíme, a povedali sme to na tom stretnutí, že na výdavkoch je možné nájsť miliardu eur za jeden rok, ak by ste chceli. A zhodli sme sa, a boli ste pri tom, pán minister, sme to tam počítali s pánom Kaliňákom, a zhodli sme sa, súhlasili ste, že na prevádzke štátu, keď zoberieme 20 % a išli sme po položkách, sa dá nájsť pol miliardy. Tak ja sa pýtam, prečo to potom neurobíte. Čo ste tam dali, je 10 % na mzdách úradníkov, čo je 128 mil. Keby dali 20 % na prevádzke... (Prerušenie vystúpenia predsedajúcim.) Žiga, Peter, podpredseda NR SR Pán poslanec, chcem vás požiadať, aby ste k tomu skrátenému legislatívnemu konaniu sa viac vyjadrovali ako k meritu. Kišš, Štefan, poslanec NR SR Dokončím myšlienku a skrátim to. Ale, pán predsedajúci, je to podstatné preto, lebo sa bavíme o celom dizajne. Žiga, Peter, podpredseda NR SR Na celý dizajn budete mať prvé a druhé čítanie. Kišš, Štefan, poslanec NR SR Pretože už budeme v tom čítaní a už bude neskoro. Potom bude debata, že už je na to neskoro, lebo to ste mali povedať predtým. Viete, to sú také slučky. Ale dobre, snažím sa byť, snažím sa byť aspoň v tom merite, ale toto sa nedá obísť v tomto bode. Ale chcem vám povedať, s pánom Kaliňákom sme narátali pol miliardu na prevádzke ministerstiev, zdôrazňujem úradníkov a kancelárskych papieroch, toaletných papieroch, IT a tak ďalej. Nie na učiteľoch, nie na zdravotníkoch, nie na vojakoch, na to sú iné profesie, na ktorých by sme určite neodporúčali takýmto spôsobom šetriť. Na prevádzke štátu sa dá. Je tam pol miliarda, nespravili ste to. Ďalšia vec, a prepáčte a opäť sa dotýka tohto, tu máme 2,7 mld., ja sa pýtam, prečo máme 2,7 a ešte tak rýchlo, predtým, ako nám neodpovedali na otázku. A teda tá otázka znie, prečo 2,7 mld. Všetci hovoria 2,7 a pamätáte si? Tu bola debata o 1,6, potom 1,7, podľa toho, ako sa nám vyvíja HDP, že sa ušetrí 1 % a zrazu tu máme o 1 mld. viacej. Vy viete prečo? Alebo čo si tam dali? Pretože ja som počul, ja som sledoval tlačovku, tam mal minister slide o tom, vymenované položky, na čo to ide, neboli tam čísla. Potom ste na stretnutí povedali nejaké čísla, nejaké čísla. Nenarátalo sa mi to na miliardu a potom ste na tlačovke, po ktorej ste teda potrebovali povedať, akí sme neschopní, samozrejme, ako inač, opäť povedali niečo, povedali nejaké čísla a opäť sa mi to nenaskladalo. Tak ja sa pýtam verejne ministra financií, vysvetli nám, o čom je tá miliarda. A vopred vám hovorím, že vyzerá podozrivo a to, čo tam máte, sú do veľkej miery už schválené tituly. Teda veci, na ktoré už prešla legislatíva, už sú v rozpočte. A oni povedia, že to je navyše, že to potrebujú ešte dať na priority alebo neviem, ako to nazývate. No, niečo tu nehraje, a preto a, prepáčte, musím o tom hovoriť teraz, musím (reakcia navrhovateľa), dobre, ale budem si písať a nech sa mi nasčíta miliarda a nehovorte položky, ktoré už v rozpočte sú. Poprosím, dobre? (Reakcia navrhovateľa.) No viem, lebo... (Prerušenie vystúpenia predsedajúcim.) Žiga, Peter, podpredseda NR SR Chcem vás požiadať, aby ste nediskutovali v rámci tohto. Kišš, Štefan, poslanec NR SR Dobre, ale myslím, že pointu som povedal, takže idem ďalej. A ešte dve veci. Teda jedna, že tak povedzte konečne ľuďom aj vy, že si budú uťahovať opasky a že koľko to bude stáť a prestaňte sa vyhovárať. A povedzte, o koľko viac to bude, ak nehovoríme pravdu my podľa vás. Teda my sme si to prerátali, je to tisíc eur na priemernú domácnosť kvôli dépeháčke. A ešte toto, aby som to vysvetlil, že keby ste šetrili na sebe a polovička tej, povedzme, 2 mld. zaokrúhlene, dobre, potrebujete tam aj nejaký vankúš, keby miliarda bola na výdavkoch, miliarda na príjmoch, tak by sa o toľko nezvýšila inflácia na budúci rok. Ergo ľudia by zaplatili menej ako tých tisíc eur v preklade. Bol by to menší priamy dopad na verejné financie. A zdôrazňujem, my rozumieme, že tie peniaze musíte zohnať a že sú to ťažké rozhodnutia aj politicky, aj technicky. Akurát, že vy robíte skratky, manažérsky ťažké rozhodnutia nerobíte, pretože sa iba hádate v koalícii a nie ste schopní urobiť úplne elementárne veci, takže robíte skratky manažérsky aj politicky. A manažérska skratka alebo teda manažérska, neviem, či politická, je to, že iba prepíšete zákon o DPH a prepíšete tam jedno číslo z 20 na 23. A výsledok je tisíc eur pre priemernú domácnosť ročne. No a posledná vec, a to som veľmi zvedavý, čo nám poviete teda k tej 1 mld., je zdravotníctvo. Teda my sme naformulovali požiadavku odvolať pani ministerku Dolinkovú, pretože je nemysliteľné, aby sa za takýchto okolností držala na poste ministerky. Niekto, kto verejne hovorí, že nedokáže finančne spravovať jeden z najväčších rezortov. A je to o peniazoch, ale nielen o peniazoch. Takže mňa, teda tá moja otázka je, že teda ako sa má, v akej kondícii je zdravotníctvo finančne aj teda z hľadiska výsledkov a kde v rámci celého verejného rozpočtu sa nachádza. Pretože mám za to, že všetky opatrenia, ktoré sa v zdravotníctve dnes dejú, sú priamo napísané v rozpočte. Takže vysvetlite nám, prosím, akým spôsobom sa dostali do tej 1 mld. A to číslo ste nám na stretnutí nepovedali, ak som správne zachytil, tak na tej tlačovke to bolo pol miliardy. Tak ďakujem pekne. Ale každopádne teraz môžme tuná viesť takúto technickú účtovnícku diskusiu s pánom ministrom, ale je úplne zjavné a táto prax nie je nová, že premiér Fico, vláda si pripravili vankúš na svoje rozdávačky jednak voči občanom, jednak na upokojenie vzťahov v koalícii. Vidíte, čo predvádza pán Danko posledné dni, je to súčasťou jeho politickej hry, kde si chce z rozpočtu ešte ukrojiť čo najviac peňazí a vláda a minister financií mu v tejto miliarde odkladá peniaze na takéto politické dohody, na rozdávanie, na politickú kampaň. No a na záver, posledné dve krátke poznámky a budem končiť, aby mohli dostať slovo aj kolegovia. Jednak, snažíte sa navodiť dojem, že to zaplatia nejakí bohatí. Tak nie, nie je to pravda. Ja sa teda pýtam, či poznáte človeka, ktorý neplatí DPH, keď to mám zjednodušiť, a je úplne zjavné, že takýto konsolidačný balíček je, alebo teda má veľmi výrazný dopad na domácnosti, na peňaženky ľudí. A zároveň, táto vláda má plné ústa mieru a sociálneho zmieru o tom, ako treba upokojiť situáciu a premiér v princípe deň nato, ako predstaví konsolidačný balíček, tak vyhlási vojnu všetkým, ktorí nesúhlasia s jeho konsolidačným balíčkom. Teda bolo to špecificky o potravinových reťazcoch a všeobecne to platí vôbec pre podnikateľov, ktorí týmto balíčkom budú opäť zasiahnutí veľmi drasticky. Je to, jedna z tých dvoch tlačí je len o dani z finančných transakcií, pre ministra financií ako keby to nebola téma. Jednoducho je to vec, ktorá je úplne zásadná pre fungovanie. A ja v skutočnosti neviem, že či v nejakých parametroch by možno sa, hej, možno by to mohlo mať akože dobrý výsledok, ale to kľúčové je, že nevieme, a to je teda o tom procese, nevieme zákon, legislatíva je vonku niekoľko dní, žiadne z relevantných inštitúcií sa k tomu nevedia vyjadriť. Jednoducho akože pohybujú sa v tme a minister financií hovorí, že z toho vyberie 630 mil. a že sa nemusíme ničoho báť. Samozrejme ozvali sa všetci podnikatelia, všetky združenia, obchodné komory, že toto je vážny problém, akurát, že sa musíme poponáhľať, chcete, predpokladám, že o chvíľu si odhlasujete skončenie rozpravy v SLK, ideme do prvého čítania, neviem, či do zajtra, alebo do pondelka to chcete mať vybavené a tak ako k tomu prídu občania, aj podnikatelia. Ďakujem pekne.